投宿繁昌徐氏水閣
作者：郭祥正
朝代：宋

paragraphs: 東池種蓮子，西池養肥魚。
盈缸釀美酒，滿盤具新蔬。
客來徑一醉，疑是桃源圖。
此事未足議，弟兄皆業儒。
大弟已登科，高名動鄉閭。
季弟復連薦，豹變應時須。
長兄恬自養，雲卧隨卷舒。
物至我則應，隱德良有餘。
客有醉吟叟，六月騎蹇驢。
避暑尋名山，遂登君子居。
飲弄池上月，一宿能清虚。
相看不相厭，欲去且踟蹰。